Author: OI
Last saved by: sulik
Company: MDPT

Predkladacia správa

Rokovanie vlády SR o návrhu materiálu o delimitácii činnosti výkonu osobnej kontroly a kontroly prepravovaných vecí osôb zúčastnených na leteckej doprave (ďalej len „detekčná kontrola“) z Policajného zboru na prevádzkovateľov letísk bolo 2.6.2004 prerušené s požiadavkou vysporiadať rozpor na úrovni ministra dopravy, pôšt a telekomunikácií, ministra financií a ministra vnútra. 

Dňa 9.6.2004 sa uskutočnilo rokovanie troch ministrov bez nájdenia spoločného stanoviska. Konštatovali sa dve možnosti zabezpečenia prechodu výkonu detekčnej kontroly: delimitáciou činnosti z ministerstva vnútra od 1.7.2004 spolu s delimitáciou finančných prostriedkov potrebných na túto činnosť alebo prevzatie činnosti rezortom dopravy od 1.1.2005, pričom rezort dopravy si zabezpečí potrebné finančné požiadavky v rámci svojej rozpočtovej kapitoly na rok 2005. 

Z uvedeného dôvodu je pôvodný materiál doplnený o nový návrh uznesenia vlády Slovenskej republiky v dvoch alternatívach a predkladaciu správu. 

Nakoľko sa však proces vysporiadania rozporu predĺžil, nie je už reálne zabezpečiť po rozhodnutí vlády nábor potrebného počtu nových zamestnancov a ich zaškolenie v termíne do 1.7.2004, teda v období maximálne 2 týždňov. Preto ministerstvo dopravy odporúča prijať druhú alternatívu riešiacu prechod detekčnej kontroly z policajného zboru na prevádzkovateľov letísk od 1.1.2005 a dovtedy zabezpečovať túto činnosť Ministerstvom vnútra SR. V prípade rozhodnutia sa pre alternatívu delimitácie činnosti spolu s finančnými prostriedkami z ministerstva vnútra navrhuje sa prevziať výkon tejto činnosti od prvého reálneho termínu od 1.9.2004, čo vyžaduje delimitáciu pomernej časti ročných finančných prostriedkov vo výške 17 mil. Sk.